## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. szeptember 24-i üléséről***

 Önkormányzati rendelet: 13-15/2015.(IX.25.)

 Határozat: 91-97/2015.(IX.24.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2015. szeptember 24-i üléséről |
| *Jelen vannak:**Távol van:*  | Bebes István, Szabó Ferenc, Bán Miklós, Ferencz Gyula, Faragó Gábor, Tompa László, Czvitkovics Gyula Csák Tamás, Geosics László, dr. Hadnagy Ádám, Tóth Gábor képviselő-testületi tagok Auer Miklós S |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőButi Tibor Közszolgálati Iroda vezetőjeHorváth István Nemzetiségi Önkormányzat vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 10 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy Tompa László a Körmendi Polgárőr Egyesület hatékony működésének biztosításáról szóló előterjesztés napirendre történő vételét kérelmezi.

Tompa László képviselő-testületi tag elmondja, hogy mint köztudott a Magyar Honvédség alakulatai megjelentek a városban, ezt megelőzően pedig ideiglenes regisztrációs pont került kialakításra Körmend városában. A képviselőknek kötelességük a dolgok elébe menni, és a rendelkezésre álló Polgárőr Egyesületet megerősíteni.

Tóth Gábor képviselő-testületi tag nem érti képviselő társa mit szeretne, egyrészt a biztonság miatt aggódik, másrészt diszpécser szolgálat felállítását javasolja. Amennyiben a nyugdíjasoknak segítségre van szükségük, arra a szociális szolgáltató tud segítséget nyújtani. Az előterjesztés évi több milliós költségnövekedést jelent a városnak, viszont arról nem ír képviselőtársa, hogy azt miből lehetne fedezni.

Bebes István polgármester elmondja, hogy a napirendre vétel tárgyában vitának nincs helye. Nem javasolja a napirendre vételt, hiszen el kell különíteni az állami és az önkormányzati feladatokat. A Belügyminisztérium megteszi a helyzetből adódó, szükséges lépéseket. Megjegyzi, hogy ő felemelné a szavát, ha egy civil szervezet vezetője lenne és egy képviselő kezdené el őt képviselni úgy, hogy nem kapott erre felhatalmazást. Az előterjesztésben megnevezett Németh Tamás nem helyettese a Polgárőr Egyesület vezetőjének.

Bebes István kéri, hogy aki támogatja a fenti előterjesztés napirendre történő felvételét, szavazzon.

*A Képviselő-testület az előterjesztés napirendre vételét 1 igen, 7 nem szavazattal, 2 tartózkodás mellett elutasítja.*

Bebes István polgármester kéri a kiküldött napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. Döntéshozatal Körmend város Integrált Településfejlesztési Stratégiájának elfogadásáról

Előterjesztő: **Bebes István polgármester**

1. Étkezési nyersanyagnormák és térítési díjak megállapítása

Előterjesztő: **Bebes István polgármester**

1. Helyi adórendelet módosítása

Előterjesztő: **Dr. Stepics Anita jegyző**

1. Lakások és helyiségek bérletére vonatkozó helyi rendelet módosítása

Előterjesztő: **Bebes István** polgármester

1. Gördülő Fejlesztési Terv (GFT) elfogadása, víziközmű-szolgáltatás kapcsán, 2016-2030 közötti időszakra

Előterjesztő: **Bebes István** polgármester

1. Közbeszerzési szabályzat módosítása

Előterjesztő: **Bebes István** polgármester

1. Úttörő utca átnevezése

Előterjesztő: **Bebes István** polgármester

1. Csatlakozás a Bursa Hungarica felsőoktatási önkormányzati ösztöndíj pályázati rendszerhez

Előterjesztő: **Bebes István** polgármester

1. Októberi ünnepek előterjesztése

Előterjesztő: **Bebes István** polgármester

1. Tájékoztató a Várkert önkormányzati vagyonkezelésbe adásáról

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

Zárt ülés keretében:

1. Körmendi 315 hrsz-ú ingatlanban lévő 606/1436 tulajdoni hányad vételére beérkezett ajánlatok megtárgyalása

Előterjesztő: **Bebes István** polgármester

1. Szijjártó Erika Anna fellebbezése

Előterjesztő: **Bebes István** polgármester

1. Városi kitüntetések adományozása

Előterjesztő: **Bebes István** polgármester

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István polgármester megköszöni a művelődési központnak és a Városgondnokságnak az augusztusi ünnepségsorozatban való közreműködést, és mindenkinek a részvételt. Elmondja, hogy augusztus 18-án a Kranenburg, Güssing és Muraszombat testvérvárosokból érkezőkkel tartott munka- és projektmegbeszélést. Augusztus 19-én megbeszélést folytatott a Roznovból érkező delegáció tagjaival. Augusztus 21 és 26 között az Ukrajnai testvérvárosban tett látogatást, ahol Körmend részvételével folklór fesztivál került megrendezésre. Augusztus 27-én a Szociális Szolgáltató által Rönökön szervezett idősek találkozóján vett részt. Augusztus 28-án a helyi Kormányablak ünnepélyes átadásán jelent meg, ahol köszöntötte a résztvevőket. Augusztus 19-én az Olcsai Általános Iskola, augusztus 31-én pedig a Kölcsey Általános Iskola tanévnyitó ünnepségén vett részt. Szeptember 1-én a Kölcsey Gimnázium tanévnyitóján vett részt, tárgyalt az Északnyugat-magyarországi Közlekedési Központ Zrt. (Vasi Volán) vezérigazgatójával, valamint részt vett a Müllex taggyűlésén, ahol a társaság 2015. évi üzleti tervét fogadták el, valamint megtárgyalták az ügyvezető 2015 évi prémiumfeladatait. Szeptember 2-án a Villkász képviselőjével egyeztetett. Szeptember 9-én a Forster Gyula Nemzeti Örökségvédelmi és Vagyongazdálkodási Központ elnökével tárgyalt a Kastély és Örökségközpont témájában. Szeptember 10-én az Opel Szentgotthárd Tudásközpont avató ünnepségén vett részt. Szeptember 11-én a rendkívüli ülésre került sor. Szeptember 12-én a Fitt Stúdió László Szilvia gyógyulásáért szervezett nyilvános edzésén köszöntötte a megjelenteket. Szeptember 14-én tájékozódott a körmendi regisztrációs ponton, valamint a menekültek Ausztria felé vezető útjának aktuális körülményeiről. Szeptember 15-én fogadóórát tartott. Szeptember 16-án a helyi rendőr-kapitány asszonnyal folytatott megbeszélést az aktuális feladatokról. Szeptember 18-án a Mogyorósi Szilárd emléktornán vett részt. Szeptember 19-én a Horvátnádaljai Sportpálya TAO program keretében épült pályaelválasztó korlát átadási ünnepségén köszöntötte a megjelenteket. Szeptember 21-én a Honvédelmi Minisztérium képviselőitől kért tájékoztatást a kollégium általuk történő használatáról. Szeptember 24-én a Szociális Szolgáltató és Információs Központ vezetőjével tartott megbeszélést, majd a testületi ülést megelőzően az Integrált Városfejlesztési Stratégia ismertetésén vett részt a közmeghallgatás keretében.

Tompa László képviselő-testületi tag kérdezi, hogy sikerült-e a Belügyminisztériummal megbeszélni az ideiglenes regisztrációs pontnak a vasaljai mezőkhöz, a város nyugati felébe történő áttelepítését.

Bebes István polgármester elmondja, hogy nem ez a feladat, tehát nincs miről beszélni. A felállított pont más célt is szolgálhat a jövőben. Sem fizikális, sem tisztasági szempontból nem jó ötlet a képviselő úr által tett javaslat.

A Képviselő-testület a polgármester két időszak közötti beszámolóját 9 igen szavazattal, 1 tartózkodás mellett elfogadja.

**2./ Döntéshozatal Körmend város Integrált Településfejlesztési Stratégia elfogadásáról**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az előkészítés számos fórumon történt, a Belügyminisztérium koordinálásával és megrendelésével készült el a stratégia. Körmend már rendelkezett stratégiai tervvel, jelenleg az átdolgozására, újragondolására került sor. Hangsúlyozza, hogy a Belügyminisztérium állta az ezzel kapcsolatos költségeket.

Tompa László képviselő-testületi tag elmondja, hogy átolvasva a precízen összeállított anyagot két hibát vélt felfedezni. Az egyik a Bem József utca helyett Bem János utca szerepel az anyagban, a másik pedig a Batthyány-Strattman László Kórház, mely – mint tudják – már Markusovszky Kórház Körmendi Telephelye nevet viseli. Ha van lehetőség a módosításra, akkor kérik ezek javítását.

Körmendy János elmondja, hogy az elírást röstelli, a javításra sor kerül. A kórház nevével kapcsolatban elmondja, hogy méltatlan Körmendhez és Batthyány-Strattman Lászlóhoz is, hogy a kórház nem ezt a nevet viseli.

Bebes István polgármesteri kérdezi Körmendy János úrtól, hogy a fenti kiegészítések bekerülhetnek-e az anyagba.

Körmendy János elmondja, hogy igen, a javításra sort kerítenek.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a fent elmondott javításokkal a határozati javaslat elfogadását.

Körmend Város Önkormányzata Képviselő-testülete a határozati javaslatot 10 igen szavazattal, 1 tartózkodás mellett elfogadja, és a következő határozatot hozza:

**91/2015.(IX.24.) önkormányzati határozat**

Körmend Város Önkormányzata Képviselő-testületeaz elkészült **Körmend város Integrált Településfejlesztési Stratégia** dokumentumait megismerte és jóváhagyólag elfogadja.

**3./ Étkezési nyersanyagnormák és térítési díjak megállapítása**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elmúlt év decemberében már tárgyalta a testület az előterjesztést, akkor visszavonták a javaslatot, hiszen a jogszabály mégsem lépett hatályba. A jogszabály egészségesebb ételek bevezetésére tesz javaslatot, melyek költségnövekedéssel jelennek meg. A szolgáltatókkal az egyeztetés megtörtént. A Kormány lehetővé tette, hogy növekedjen az ingyenesen étkező gyermekek köre.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet módosítás és a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet módosítás és a határozati javaslat elfogadását.

Bán Miklós képviselő-testületi tag javasolja, hogy az Önkormányzat mérettese fel a gyermekek viszonyulását a modern étkezéssel kapcsolatban.

Bebes István polgármester elmondja, hogy a felmérés véleménye szerint automatikus. Tapasztalata alapján a gyerekek 90%-a megeszi a kapott ételt, hiszen éhes, a fennmaradó rész pedig másként viszonyul a kérdéshez. Ismert, hogy a mai világban a gyermekek jól ismerik a hot-dog, a hamburger és a pizza fogalmakat. Néhány gyermek számára azonban ezek életidegen ételek. Néhány változtatásra szükség volt, kevesebb só, kevesebb cukor felhasználásával készülnek az ételek a jövőben.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal elfogadja, és a következő határozatot hozza:

**92/2015.(IX.24.) önkormányzati határozat**

Körmend Város Önkormányzati Képviselő-testülete 2015. október 1-étől kezdődően a szociális ebéd esetében 704 Ft/adag, az egész napos ellátás – napi 3 alkalom – esetében 1.137 Ft/adag összegben határozza meg az eladási árat.

**Felelős:** pénzügyi irodavezető a kiértesítésre.

**Határidő:** 2015. szeptember 28.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**13/2015.(IX.25.) önkormányzati rendelet**

Körmend város Önkormányzati Képviselő-testületének a gyermekintézmények étkezési térítési díjának megállapításáról szóló 33/2006.(XII31.) önkormányzati rendeletének módosításáról.

**4./ Helyi adórendelet módosítása**

Előadó: **Dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Tompa László képviselő-testületi tag elmondja, hogy a honlapon található városi rendeletek többsége nem harmonizál az alaptörvénnyel, kéri jegyző asszonyt a tisztítás elvégzésére.

Bebes István polgármester elmondja, hogy felhívja a honlap működtetőjének figyelmét az aktuális rendeletek feltöltésére.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**14/2015.(IX.25.) önkormányzati rendelet**

Körmend város Önkormányzati Képviselő-testületének a Helyi adókról szóló 47/2003.(XII.29.) önkormányzati rendeletének módosításáról.

**5./ Lakások és helyiségek bérletére vonatkozó helyi rendelet módosítása**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy időszerű felülvizsgálni, mely lakásokat lehet szociális, illetve piaci alapon bérbe adni. A szociális lakások iránti igény mindig nagy. Az önkormányzati vagyonnal történő felelős gazdálkodás nagyon fontos. Több képviselő kérdezte, hogy mi történik azokkal a lakásokkal, melyek mögött komoly önkormányzati vagyon áll. Ezek hasznosítása fontos, az elkövetkezendő döntések ezt segíteni fogják Kiemeli, hogy amit az önkormányzat felújít, nem kerülhet a Bartók lakótelep 5/A és 3/5. sorsára.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag elmondja, hogy többen megállították, hogy nekik ígérték a Dienes Lajos utca 14. szám alatti ingatlant, fontosnak tartja elmondani, hogy senkinek nem tett ígéretet. A Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**15/2015.(IX.25.) önkormányzati rendelet**

Körmend város Önkormányzati Képviselő-testületének A lakások és helyiségek bérletéről és annak egyes szabályiról szóló 38/2003.(XII.31.) önkormányzati rendeletének módosításáról.

**6./ Gördülő Fejlesztési Terv (GFT) elfogadása, víziközmű-szolgáltatás kapcsán, 2016-2030 közötti időszakra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a VasiVíz Zrt-nek mint üzemeltetőnek vannak jelzései, és az Önkormányzatnak is vannak kiemelten fontos, közérdekű beruházásai, melyek megvalósítása fontos. Többek között a Rábán aluli szennyvíz-elvezetés megoldása. Ezen terv következményeként történik meg a szennyvíz-hálózat gerincvezetékének cseréje a Bástya utca nyomvonalán, mely az ott lévő közművek kialakítását, felújítását célozza meg.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal elfogadja, és a következő határozatot hozza:

**93/2015.(IX.24.) önkormányzati határozat**

Körmend Város Önkormányzata Képviselő-testülete megismerte, és a csatoltak szerint jóváhagyja a vízi-közmű szolgáltatást érintő 15 éves gördülő fejlesztési tervet mind az ivóvíz-, mind pedig a szennyvíz közműrendszer tekintetében.

**7./ Közbeszerzési szabályzat módosítása**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy több projekt is kedvezményes megítélést kapott, többek között a kerékpárút projekt. Valamely képviselő megjegyezte, hogy a kerékpárút nem fog megvalósulni, tájékoztatásul elmondja, hogy de igen, a kerékpárút meg fog valósulni, nem szabad pesszimistának lenni.

Tompa László képviselő-testületi tag kérdezi, hogy a bíráló bizottság összetételénél a rendelet módosítása meghatározza az állandó tagokat, a delegált tagok egyenlőek a közbeszerzési bizottság tagjaival, illetve elmondja, hogy nem rendelkezik a bíráló bizottság összetételénél az összeférhetetlenségről. Javasolja a 10. § (3) bekezdésének kiegészítését azzal, hogy páratlan legyen.

Dr. Stepics Anita jegyző elmondja, hogy annál többet szabályozni nem lehet, mint amire a törvény felhatalmazást ad. A bíráló bizottságba nem kell delegálni tagot, a bíráló bizottság tagjainak számát és összetételét a képviselő-testület állapítja meg. A tagjainak a számát a közbeszerzési szabályzat állapította meg, ami 3, tehát páratlan szám, az összetételét pedig az évenkénti beszámolókor vizsgálja felül a képviselő-testület, és itt kerülnek nevesítésre. Az összeférhetetlenséget a közbeszerzési törvény általánosan szabályozza, tehát itt nem szabályozható.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**94/2015.(IX.24.) önkormányzati határozat**

Körmend város Önkormányzata Képviselő-testülete Körmend város Önkormányzatának és a Körmendi Közös Önkormányzati Hivatalnak 2015. október 1-étől alkalmazandó közbeszerzési szabályzatát megismerte és azt a mellékelt tartalommal jóváhagyja.

**8./ Úttörő utca átnevezése**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Köszöni az ott lakók döntését és megértését. Folyamatosan tájékoztatni fogják az ott élőket a teendőikről, hiszen az átnevezés nem azonnal valósul meg, a Központi Címnyilvántartó Rendszer sikeres tesztelése után kerül sor az átnevezésre.

Tompa László képviselő-testületi tag a határozati javaslat módosítását kéri akként, hogy az önkormányzat a felmerülő költségeket átvállalja.

Bebes István polgármester tájékoztatja Tompa László képviselő urat arról, hogy az elmúlt időszakban erről született döntés.

Czvitkovics Gyula képviselő-testületi tag elmondja, hogy több lakóval is beszélt a fenti témáról, a vélemények felemásak, nem mindenki örül az átnevezésnek. A lakók kérése, hogy az utca elején egy táblán legyen feltüntetve az utca új elnevezése, a régi utcanévtábla egyidejű használatával. Jegyző asszonnyal egyeztetve az utca lakói a döntésről kapnak értesítést, ahogy a további teendőkről is írásban kapnak felvilágosítást. A Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal elfogadja, és a következő határozatot hozza:

**95/2015.(IX.24.) önkormányzati határozat**

Körmend város Önkormányzata Képviselő-testülete a Vas Megyei Kormányhivatal felhívására az Úttörő utca nevét **Szinetár Miklós utca** névre változtatja át azzal, hogy az utca neve csak a KCR nyilvántartásban való adatfelvitel során tisztázandó egyéb kérdések megnyugtató megválaszolása után változtatható át a központi címnyilvántartásban. Ennek megtörténtéről a lakosságot külön értesíteni kell.

**9./ Csatlakoás a Bursa Hungarica felsőoktatási önkormányzati ösztöndíj pályázati rendszerhez**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Tompa László képviselő-testületi tag kéri a határozati javaslat második pontját külön szavazásra bocsátani, hiszen a Közszolgálati és Köztisztviselői Törvény nem engedi meg pártfunkciót betöltő személy döntéshozatalát, továbbá a Fidelitas elnöke elfogultságot takar magában.

Dr. Stepics Anita jegyző asszony elmondja, hogy köztisztviselő pártnak tagja lehet, azonban ott vezető szerepet nem tölthet be. A Fidelitas nem párt. A törvény lehetővé teszi, hogy a Bursa Hungarica pályázatot köztisztviselő írja ki és fogadja be az érkező pályázatokat. Maga a pályázat kötött rend szerint, előírásoknak megfelelően nyújtható be, így nem lehet elfogultság.

Bebes István polgármester Molnár Dániel helyett Károly Veronika megbízott aljegyzőt javasolja megbízni.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását, elmondja, hogy a bizottság dönt a pályázatokról, Molnár Dánielnek csak a rögzítés lett volna a feladata.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a fenti módosítással a határozati javaslat elfogadását.

Körmend Város Önkormányzata Képviselő-testülete a határozati javaslatot 11 igen szavazattal elfogadja, és a következő határozatot hozza:

**96/2015.(IX.24.) önkormányzati határozat**

Körmend Város Önkormányzatának Képviselő-testülete

Felhatalmazza a polgármestert, hogy aláírja a csatlakozásról szóló „Csatlakozási nyilatkozat”-ot a 2016. évi Bursa Hungarica Felsőoktatási Önkormányzati Ösztöndíjrendszerhez.

Felhatalmazza a polgármestert, hogy aláírja a Bursa Hungarica Felsőoktatási Önkormányzati Ösztöndíjrendszer on-line adatbázisának használatáról szóló nyilatkozatot. Az adatok rögzítésével Károly Veronika megbízott aljegyzőt bízza meg.

Az ösztöndíjrendszer pénzügyi alapjaként 1 000 eFt-ot különít el, mely összeg tartalmazza az „A” és „B” típusú pályázat alapján támogatott hallgatók ösztöndíját is.

**Határidő: 2015. október 1.**

**Felelős:** **polgármester**

**10./ Októberi ünnepek előterjesztése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva Majthényi László urat javasolja az aradi vértanúk napján szónoknak, míg az október 23-i ünnepség szónokául Bebes István polgármesterre tesz javaslatot.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a a határozati javaslatot 10 igen szavazattal, 1 tartózkodás mellett elfogadja, és a következő határozatot hozza:

**97/2015.(IX.24.) önkormányzati határozat**

1. Körmend város Önkormányzata Képviselő-testülete az aradi vértanúk napján megrendezésre kerülő városi megemlékezés szónokául **Majtényi László** személyt kéri fel tisztelettel.
2. Körmend város Önkormányzata Képviselő-testülete az 1956-os forradalom és szabadságharc évfordulójának napján megrendezésre kerülő városi megemlékezés szónokául **Bebes István** személyt kéri fel tisztelettel.

**11./ Tájékoztató a Várkert önkormányzati vagyonkezelésbe adásáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Tompa László képviselő-testületi tag az interpellációra kapott választ elfogadja.

Auer Miklós képviselő-testületi tag nincs jelen az ülésen, Bebes István polgármester elmondja, hogy tájékozódott mind kórházzal , mind pedig a kivitelezőket felügyelő ellenőrnél a képviselő interpellációjával kapcsolatban. Tájékoztatja a jelenlévőket, hogy a kórház felújítása nem rekedt meg, a kivitelezés határidőben van. A kérdést feltevő képviselő – amennyiben úgy gondolja – vizsgálja meg az ezzel kapcsolatos okiratokat. A felújítás a pályázatban szereplő ütemben halad.

Bán Miklós képviselő-testületi tag az interpellációra kapott választ elfogadja.

Csák Tamás képviselő-testületi tag az interpellációra kapott választ elfogadja.

Ferencz Gyula képviselő-testületi tag az interpellációra kapott választ elfogadja.

Dr. Hadnagy Ádám képviselő-testületi tag az interpellációra kapott választ elfogadja.

Czvitkovics Gyula képviselő-testületi tag az interpellációra kapott választ elfogadja.

**Interpellációk:**

Czvitkovics Gyula képviselő-testületi tag kéri a Pacsirta utcától kezdődően a kavicsos út pótlását, a kátyúk kiegyenlítését.

Szabó Ferenc képviselő-testületi tag

* jelzi, hogy az évente megrendezésre kerülő bűnmegelőzési fórum október 15-én 15:00 órakor lesz a Polgármesteri Hivatal nagytermében lesz, melyen a rendőrkapitány asszony a migrációs helyzetről tart beszámolót.
* a Rákóczi utca – Kossuth Lajos utca parkoló nagyon szép lett, Sövegjártó Zoltánnal egyeztetve elmondja, hogy a parkoló felfestése kb. 3 hét múlva várható. Kérdése, hogy a parkoló közepén lévő, a VasiVíz Zrt-hez tartozó betonkockát el lehetne-e onnan távolítani, hiszen zavaró
* a Mátyás király utca 19. szám előtt nem működik a közvilágítás

Dr. Hadnagy Ádám képviselő-testületi tag a sportcsarnok nagy parkolójába kosárpalánk elhelyezését javasolja.

Csák Tamás képviselő-testületi tag kéri a Németújvári utca közepén a kátyú helyreállítását.

Bán Miklós képviselő-testületi tag

* több lakó javaslatát tolmácsolva kérdezi, hogy a Bartók lakótelep előtti parkolóban lenne-e lehetőség arra, hogy az önkormányzat éves parkolási díjat állapítana meg és az ott lakók azt megváltanák, hiszen sok esetben az ott lakók nem tudnak leparkolni
* az ország több pontján járt az utóbbi időben, de sehol nincsenek olyan magasan a hinták a játszótéren, mint Körmenden.

Tompa László képviselő-testületi tag

* megköszöni a kiálló csavarok eltávolítását a Kauz-réti játszótéren
* a játszótéri csúszda alsó része eltörött,
* szintén magasnak tartja a hintákat
* kérdezi, hogy a Mozi parkolójában, illetve a Bástya utcában az útburkolati jelek felfestése mikorra várható

Sövegjártó Zoltán, a Városgondnokság vezetője elmondja, hogy minimum 21 napig nem lehet az elkészült burkolatra festeni. A mozi parkolójának helyreállítása után egy kiszállással kerül sor az útburkolati jelek felfestésére. Véleménye szerint erre a tél beállta előtt sor fog kerülni.

Bebes István polgármester a Képviselő-testület ülését 14 óra 47 perckor bezárja.

K. m. f.

 Bebes István dr. Stepics Anita

 polgármester jegyző